უნივერსიტეტის ღონისძიებების პორტალი

ქართული თეატრი 2016 წელს
2017-02-08 16:00 (Asia/Dubai)
2016 წლის 8 თებერვალს, 16:00 საათზე, ილიაუნის თეატრის ფოიეში გაიმართება თანამედროვე ქართული თეატრის კვლევის ცენტრის მიერ ტრადიციად დამკვიდრებული წლის შემაჯამებელი კვლევისა და თეატრის კრიტიკოსების მიერ გამოვლენილი რეიტინგების პრეზენტაცია.
პრეზენტაციაზე „ქართული თეატრი 2016 წელს“, რომელიც უკვე მეექვსედ ჩატარდება, გამოვლინდება წარმატებული თეატრები სხვადასხვა კრიტერიუმის მიხედვით. დასახელდება ყველაზე აქტიური – პრემიერების , გასტროლების , მაყურებლის, ბილეთების გაყიდვის და წარმოდგენების რაოდენობით გამორჩეული თეატრები; ასევე, რეიტინგული სპექტაკლები, პროდუქტიული რეჟისორები, მსახიობები, სცენოგრაფები და ქორეოგრაფები.
თეატრების კვლევა სულ 30-მდე კატეგორიაში ჩატარდა და საქართველოში მოქმედი 44 თეატრიდან მასში მონაწილეობდა 42 თეატრი როგორც დედაქალაქიდან, ასევე რეგიონებიდან. მათ შორის იყო კერძო და დამოუკიდებელი თეატრები.
კვლევის მნიშვნელოვანი ნაწილია პროფესიული ხუთეულების შედგენა და რეიტინგების გამოვლენა სხვადასხვა ნომინაციის მიხედვით, რომელშიც თეატრის კრიტიკოსთა საერთაშორისო ასოციაციასთან თანამშრომლობით 20-ზე მეტი მოქმედი კრიტიკოსი მონაწილეობდა.
საუკეთესო ხუთეულში შესულ თეატრის მოღვაწეებს თეატრის კრიტიკოსთა საერთაშორისო ასოციაციისა და თანამედროვე ქართული თეატრის კვლევის ცენტრის საპატიო დიპლომები გადაეცემათ.
დრო: 8 თებერვალი, 16:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: პოეზისი და მიმეზისი
2017-02-07 19:00
7 თებერვალს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „პოეზისი და მიმეზისი“.
მომხსენებელი განიხილავს შემდეგ საკითხებს: პოეზიის „ფიზიკა“ და „მეტაფიზიკა“;
მიბაძვა-იმიტაცია-მიმსგავსება vs. ქმნა-თხზვა-გამოგონება; „პლატონი და პოეტები“;
არისტოტელეს პოეტიკა ანუ ცოდნა პოეზიის შესახებ.
დრო: 7 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ილიაუნის ხალხური მუსიკის სტუდენტური გუნდის საანგარიშო კონცერტი
2017-02-07 18:00
2017 წლის 7 თებერვალს, 18:00 საათზე, ილიას სახელმწიფო უნივერსიტეტის B201 აუდიტორიაში, ილიაუნის ხალხური სიმღერის სტუდენტური გუნდი გამართავს მორიგი საანგარიშო კონცერტს, რომელსაც ტრადიციული სახე აქვს და ყოველი სემესტრის ბოლოს რეგულარულად იმართება. ამჯერად გუნდი განახლებული პროგრამით წარდგება მსმენელის წინაშე.
დრო: 7 თებერვალი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

EBSCO DAY
2017-02-07 13:00
2017 წლის 7 თებერვალს. 13:00 საათზე, ილიას სახელმწიფო უნივერსიტეტის E207 აუდიტორიაში ილიაუნის ბიბლიოთეკა, კომპანია EBSCO-სთან ერთად, გიწვევთ სემინარზე, რომლის მიზანია აღნიშნული სამეცნიერო ელექტრონული პლატფორმის საგანმანათლებლო და კვლევით პროცესებში გამოყენების კუთხით არსებული სიახლეების წარმოდგენა.
შეხვედრის თემებია:

EBSCO სამეცნიერო ელექტრონული ბაზები, როგორც სწავლა/სწავლების ხარისხის გაუმჯობესების საშუალება;
EBSCO Discovery Service – არსი და შესაძლებლობები.

პრეზენტაციას გაუძღვება კომპანია EBSCO-ს რეგიონული მენეჯერი, რომან პიონტეკი.
შეხვედრაზე დასწრებას შეძლებენ მხოლოდ დარეგისტრირებული მონაწილეები. გთხოვთ, შეავსოთ მარტივი სარეგისტრაციო ფორმა ბმულზე: https://www.surveymonkey.com/r/JZY3HZZ
კომპანიის შესახებ
სამეცნიერო რესურსების მომწოდებელი კომპანია EBSCO მსოფლიოს მასშტაბით თანამშრომლობს 9 000-ზე მეტ ბიბლიოთეკასთან ასამდე ქვეყანაში. ის მოიცავს ერთიანი ძიების ინსტრუმენტს EBSCO Discovery Service, EBSCONET® – ელექტრონული წიგნების მართვის საერთო სისტემას და EBSCOhost® – მსოფლიო ლიდერს ფასიან ონლაინ საძიებლებში. ის აერთიანებს მონაცემთა ბაზებს სრული ტექსტებით, თემატურ ინდექსებს და ისტორიულ ციფრულ არქივებს. EBSCO უზრუნველყოფს წვდომას 57 000 სამეცნიერო ჟურნალზე და თითქმის 700 000 ელექტრონულ წიგნზე.
დრო: 7 თებერვალი, 13:00 საათი
ადგილმდებარეობა: E 207 აუდიტორია (ქაქუცა ჩოლოყაშვილის გამზ. #3/5, ვაკის პარკის პირდაპირ), ილიას სახელმწიფო უნივერსიტეტი

ვიდეოჩვენება ილიაუნის იტალიური კულტურის ცენტრში
2017-02-06 16:30
6 თებერვალს, ორშაბათს, 16:30 საათზე, ილიას სახელმწიფო უნივერსიტეტის იტალიური კულტურის ცენტრი გიწვევთ ცენტრის მიერ წარმოდგენილი სპექტაკლების ვიდეოჩვენებაზე.
ადგილმდებარეობა: ილიაუნის იტალიური კულტურის ცენტრი, აუდიტორიები S501, S502 (გ. წერეთლის ქ. #3), ილიას სახელმწიფო უნივერსიტეტი
დასწრება თავისუფალია.

ილიას წელი - პანელური დისკუსია თემაზე „ილიას მემკვიდრეობა“
2017-02-03 19:00
2017 წელს ილიას დაბადებიდან 180, ხოლო გარდაცვალებიდან 110 წელი შესრულდა.
ილიას სახელმწიფო უნივერსიტეტი 2017 წელს ილიას წლად აცხადებს და წლის განმავლობაში არაერთ საინტერესო პროექტს, ღონისძიებასა და კონკურსს გეგმავს.
ინფორმაცია დაგეგმილი ღონისძიებების შესახებ მუდმივად განახლდება.
ღონისძიებათა ციკლს გახსნის 3 თებერვალს, 19:00 საათზე, წიგნის სახლში „ლიგამუსი“ დაგეგმილი პანელური დისკუსია თემაზე: „ილიას მემკვიდრეობა“.
პანელურ დისკუსიაში მონაწილეობას მიიღებენ:
➢ ბელა წიფურია – ფილოლოგი, ილიას სახელმწიფო უნივერსიტეტის პროფესორი;
➢ გიგა ზედანია – ფილოსოფოსი, ილიას სახელმწიფო უნივერსიტეტის რექტორი;
➢ გიორგი ქადაგიძე – ეკონომისტი, ილიას სახელმწიფო უნივერსიტეტის პროფესორი;
➢ ემზარ ჯგერენაია – სოციოლოგი, ილიას სახელმწიფო უნივერსიტეტის პროფესორი;
➢ ლაშა ბაქრაძე – ისტორიკოსი, ილიას სახელმწიფო უნივერსიტეტის პროფესორი;
➢ ლევან გიგინეიშვილი – ფილოსოფოსი, ილიას სახელმწიფო უნივერსიტეტის პროფესორი;
➢ ნინო დობორჯგინიძე – ფილოლოგი, ილიას სახელმწიფო უნივერსიტეტის პროფესორი;
➢ ქეთევან დევდარიანი – სცენარისტი.
დრო: 3 თებერვალი, 19:00 საათი
ადგილმდებარეობა: წიგნის სახლი „ლიგამუსი“, (ილია ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.
მნიშვნელოვანი ინფორმაცია: „ლიგამუსის“ სივრცე სრულად ადაპტირებულია.

საინფორმაციო შეხვედრა ERASMUS+ გაცვლით პროგრამის ფარგლებში
2017-02-03 16:30
3 თებერვალს, 16:30 საათზე, ილიას სახელმწიფო უნივერსიტეტის A101 აუდიტორიაში (ი. ჭავჭავაძის გამზ. #32), გაიმართება საინფორმაციო შეხვედრა Erasmus+ გაცვლითი პროგრამის ფარგლებში ილიას სახელმწიფო უნივერსიტეტის სტუდენტებისთვის არსებული შესაძლებლობების შესახებ.
მიმდინარე კონკურსების შესახებ დეტალური ინფორმაციისთვის იხილეთ ბმული:
2017/18 წლის შემოდგომის სემესტრში დაგეგმილი მობილობები სტუდენტებისთვის
შეკითხვების შემთხვევაში, დაგვიკავშირდით:
საგარეო ურთიერთობების სამსახური
➳ ჩოლოყაშვილის 3/5, ოთახი E208
☏ 995 322 220009-367
✉ erasmusplus@iliauni.edu.ge

ილიაუნის "ქართული ენის სახელოსნოს" ორგანიზებით რა? სად? როდის? ჩატარდება
2017-02-03 16:00
3 თებერვალს, 16:00 საათზე, ილიას სახელმწიფო უნივერსიტეტის B201 აუდიტორიაში “ქართული ენის სახელოსნოს” ინიცირებით, გაიმართება თამაში „რა? სად? როდის?“.
თამაშში მონაწილეობას მიიღებენ ილიას სახელმწიფო უნივერსიტეტის ინტელექტუალური კლუბის – „რა? სად? როდის“ – წევრები და ილიაუნის ეთნიკური უმცირესობების წარმომადგენელი სტუდენტები, რომელთათვისაც ეს დამატებითი ღონისძიებაა კურსისთვის „ენა და კულტურათაშორისი დიალოგი” .
თამაშის თემატიკა და შეკითხვები იქნება კავკასიის სამი ქვეყნის (საქართველო, სომხეთი, აზერბაიჯანი) ისტორიის შესახებ.
თამაშს გაუძღვება ინტელექტუალური თამაშის ,,რა? სად? როდის?’’ მოაზროვნე, ილიას სახელმწიფო უნივერსიტეტის ბიზნესის სკოლის მოწვეული ლექტორი, სოსო ბერიკაშვილი.

ილიას წელი
2017-01-31 22:43
2017 წელს ილიას დაბადებიდან 180, ხოლო გარდაცვალებიდან 110 წელი სრულდება.
ილიას სახელმწიფო უნივერსიტეტი 2017 წელს ილიას წლად აცხადებს და არაერთ საინტერესო პროექტს, ღონისძიებასა და კონკურსს გეგმავს. მათ შორის:

საჯარო ლექციების ციკლი „ილიას მემკვიდრეობა“ 3 თებერვლიდან, ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“

3 თებერვალი – პანელური დისკუსია თემაზე „ილიას მემკვიდრეობა“

პროფესორ ბელა წიფურიას საჯარო ლექცია: „ილია ჭავჭავაძე: კულტურული ფიგურის საკრალიზაცია / სეკულარიზაცია“
5 მაისი, 18:30 საათი, ილიას სახელმწიფო უნივერსიტეტის წიგნის სახლში „ლიგამუსი“
გიორგი კეკელიძის საჯარო ლექცია: „თერგი და ილია“
2 ივნისი, 19:30 საათი, ილიას სახელმწიფო უნივერსიტეტის წიგნის სახლში „ლიგამუსი“

კონკურსი ახალგაზრდა რეჟისორებისთვის
ილიას სახელმწიფო უნივერსიტეტის თეატრის ორგანიზებით, ჩატარდება კონკურსი. კონკურსის შედეგად გამოვავლენთ ახალგაზრდა რეჟისორს, რომელიც ილიას მხატვრული მემკვიდრეობის მოტივებზე სპექტაკლს დადგამს.
კონკურსთან დაკავშირებული დეტალები უახლოეს მომავალში განთავსდება ილიაუნის ვებგვერდზე.

საერთაშორისო სამეცნიერო კონფერენცია: „ილია ჭავჭავაძე: კულტურული ფიგურის საკრალიზაცია/სეკულარიზაცია“
24-25 ოქტომბერს ილიას სახელმწიფო უნივერსიტეტის წიგნის სახლში „ლიგამუსი” გაიმართება ილია ჭავჭავაძის დაბადების 180 წლისთავისადმი მიძღვნილი საერთაშორისო სამეცნიერო კონფერენცია.

ილიას სახლ-მუზეუმის ვირტუალური მოდელის შექმნა
პროექტზე მუშაობა მიმდინარეობს (VR LabIliauni)

ვიდეოლექციების ციკლი ილიას შესახებ
პროექტ „ონლაინ ილიაუნის“ ფარგლებში ილუსტრირებული ვიდეოლექციების ციკლი მომზადდება.

კონკურსი სკოლის მოსწავლეებისთვის
კონკურსთან დაკავშირებული დეტალები უახლოეს მომავალში განთავსდება ილიაუნის ვებგვერდზე.

ინტერაქტიული ვებგვერდი
პროექტზე მუშაობა მიმდინარეობს.

ინფორმაცია დაგეგმილი ღონისძიებების შესახებ მუდმივად განახლდება.

რატი ამაღლობელის „სიტყვის სახელოსნო“: „პოეზია და ციური სხეულები“ (ნაწილი 2)
2017-01-31 19:00
31 იანვარს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი აგრძელებს საუბარს თემაზე:„პოეზია და ციური სხეულები“. მომხსენებელი განიხილავს შემდეგ საკითხებს: ტერენტი გრეანელი – პოეტი-სალოსი; ტერენტი გრანელის ანგელოსი და გალაკტიონის დემონი; ცა, დედამიწა და პლანეტები ტერენტი გრანელის შემოქმედებაში; ტერენტი გრანელი და ბარათაშვილი; ტერენტი გრანელი და ედგარ პო.
დრო: 31 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ლიბერალიზმის სასწავლო ცენტრი - დავით კახაბერის საჯარო ლექცია
2017-01-27 19:00
27 იანვარს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიას სახელმწიფო უნივერსიტეტის ლექტორი და არასამთავრობო ორგანიზაცია “თანასწორობის მოძრაობას” წარმომადგენელი დავით კახაბერი წაიკითხავს საჯარო ლექციას: „ქვიარ-აქტივიზმის გამოცდილება საქართველოსა და დასავლეთში“.
მიუხედავად იმისა, რომ ტერმინი „ქვიარი“ ჯერაც ბუნდოვანებით არის მოცული, თანამედროვე ლგბტ აქტივისტები აქტიურად ცდილობენ მის დამკვიდრებას სამოქალაქო ლექსიკონში. იმისათვის, რომ ეს ტერმინი შედარებით გასაგები გახდეს, საჭიროა იმ ისტორიული ტრადიციის გადახედვა, რომელიც გეი-უფლებებისათვის ბრძოლასა და სექსუალურ თავისუფლებას უკავშირდება. ქვიარ-აქტივიზმის გამოცდილება, რომელიც დასავლურ ცივილიზაციაში თითქმის უკვე ერთ საუკუნეს ითვლის, საქართველოში დაახლოებით ათი წლის წინ დაიწყო. მიუხედავად ამ მცირე პერიოდისა, შეიძლება ითქვას, რომ ქვიარ-თემს, ლოკალური მასშტაბით, უფრო დიდ მტერთან უწევს გამკლავება, ვიდრე რომელიმე ევროპულ სახელმწიფოს. მომხსენებელი შეეცდება, უპასუხოს შემდეგ შეკითხვებს: რას ნიშნავს, იყო ქვიარ-ადამიანი? რა სირთულეები შეიძლება ხვდებოდეს ქვიარ-აქტივისტს როგორც პოლიტიკურ, ასევე, ყოველდღიურ ცხოვრებაში? აქტივიზმის რა სახეობები და გზებია თანამედროვე სამყაროსა და საქართველოში?
დრო: 27 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პროფესორ მათიას თეოდორ ფოგტის საჯარო ლექცია: „უნდა იყოს თუ არა ინტერკულტურულობის კვლევა ინტერდისციპლინური?“
2017-01-26 18:30
26 იანვარს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ჩატარდება გერმანელი ისტორიკოსისა და კულტურის ისტორიის პროფესორის, მათიას თეოდორ ფოგტის, საჯარო ლექცია: „უნდა იყოს თუ არა ინტერკულტურულობის კვლევა ინტერდისციპლინური?“ (Ought We to Tackle Research on Interculturality in an Interdisciplinary Approach?)
მომხსენებლის შესახებ
გერმანელი პროფესორი, დოქტორი მათიას თეოდორ ფოგტი (Matthias Theodor Vogt) კულტურული ინფრასტრუქტურის საქსონური ინსტიტუტის დამფუძნებელი და ციტაუ/გორლიცის გამოყენებით მეცნიერებათა უნივერსიტეტის პროფესორია კულტურის ისტორიისა და კულტურის პოლიტიკის მიმართულებით. ფილოსოფიის დოქტორის ხარისხი მან ბერლინის ტექნიკურ უნივერსიტეტში მოიპოვა, პოსტდოქტორანტურა კი 2008 წელს დაასრულა პეჩის უნივერსიტეტში.
მათიას თეოდორ ფოგტის ინტერესების სფეროა კულტურის პოლიტიკა, ევროპულ ქვეყნებში დემოკრატიის ხელშემწყობი კულტურულ გარემოებათა კვლევა, ისტორია, მუსიკოლოგია.
ლექციის დასრულების შემდეგ პროფესორს მიენიჭება ილიას სახელმწიფო უნივერსიტეტის საპატიო დოქტორის წოდება.
ლექციის ენა: ინგლისური
დრო: 26 იანვარი, 18:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ურთიერთთანამშრომლობის მემორანდუმი „ნიუ ჰოსპიტალსთან“
2017-01-26 14:00
26 იანვარს, ხუთშაბათს, 14:00 საათზე, „ნიუ ჰოსპიტალსის“ საკონფერენციო დარბაზში ილიას სახელმწიფო უნივერსიტეტსა და შპს „ნიუ ჰოსპიტალსს“ შორის ხელი მოეწერება ურთიერთთანამშრომლობის მემორანდუმს. ილიას სახელმწიფო უნივერსიტეტი და „ნიუ ჰოსპიტალსი“ იღებენ ვალდებულებას, ერთობლივი ძალისხმევით მოახდინონ C ჰეპატიტის პრევენციისა და ადრეულ ეტაპზე გამოვლენის პრომოცია და, უნივერსიტეტის ტერიტორიაზე სათანადო საინფორმაციო მასალის გავრცელებით, უზრუნველყონ სისხლის უანგარო დონაციის შესახებ უნივერსიტეტის სტუდენტთა/თანამშრომელთა ინფორმირება დაგეგმილ აქტივობებში მათი ჩართვის მიზნით.
მემორანდუმის ხელმოწერის შემდეგ, ილიას სახელმწიფო უნივერსიტეტის ადმინიტრაციის თანამშრომლები ადგილზევე ჩაერთვებიან სისხლის უანგარო დონაციის აქციაში.
დრო: 26 იანვარი, 14:00 საათი
ადგილმდებარეობა: „ნიუ ჰოსპიტალსის“ საკონფერენციო დარბაზი (კრწანისის ქუჩა №12)

საქართველოში იტალიის ელჩის ვიზიტი ილიაუნის იტალიური კულტურის ცენტრში
2017-01-25 18:00
2017 წლის 25 იანვარს, 18:00 საათზე, ილიას სახელმწიფო უნივერსიტეტის იტალიური კულტურის ცენტრს (S501-502 აუდიტორიები) ესტუმრებიან იტალიის სრულუფლებიანი ელჩი საქართველოში, ანტონიო ენრიკო ბარტოლი, ელჩის პირველი მოადგილე, სტეფანო კრეშენცი, და იტალიის საელჩოს კულტურის ატაშე, ნინო კილოსანიძე.
ღონისძიების ფარგლებში, იტალიური კულტურის ცენტრის სტუდენტები და პედაგოგები წარმოადგენენ კარლო გოლდონის სპექტაკლს „Gl`innamorati“. სპექტაკლის რეჟისორია იტალიური კულტურის ცენტრის პედაგოგი, ნანა ლომია.
იტალიური კულტურის ცენტრის დირექტორი, ნოდარ ლადარია, და კოორდინატორი, მანანა სიფრაშვილი, აუდიტორიას გააცნობენ ცენტრის საქმიანობას და წლების განმავლობაში განხორციელებულ პროექტებს.
დრო: 25 იანვარი, 18:00 საათი
ადგილმდებარეობა: იტალიური კულტურის ცენტრი (გ. წერეთლის #3, S501-502 აუდიტორია), ილიას სახელმწიფო უნივერსიტეტი

რატი ამაღლობელის „სიტყვის სახელოსნო“: „პოეზია და ციური სხეულები“
2017-01-24 19:00
24 იანვარს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას თემაზე: „პოეზია და ციური სხეულები“. მომხსენებელი განიხილავს შემდეგ საკითხებს: ცა და ციური სხეულები ქართულ მითოლოგიაში; მზე და მთვარე ხალხურ პოეზიაში; ცა და მზის სისტემა „ვეფხისტყაოსანში“; მზისა და მთვარის პოეტები; მზე და გალაკტიონი.
დრო: 24 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

მზექალა შანიძის საიუბილეო საღამო
2017-01-20 18:00
20 იანვარს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ მზექალა შანიძის 90 წლის იუბილესადმი მიძღვნილი ღონისძიება გაიმართება. ღონისძიების ფარგლებში შედგება ილუსტრირებული კრებულის პრეზენტაცია, რომელშიც მზექალა შანიძისა და მისი მეგობრების, ვახუშტი კოტეტიშვილის, ლექსო ჭინჭარაულის და სხვების, კაფიებია შესული.
ამასთან, ილიას სახელმწიფო უნივერსიტეტის სტუდენტები დამსწრე აუდიტორიას წარუდგენენ:

მზექალა შანიძის აუდიოჩანაწერის ტექსტს, ანოტირებულს თანამედროვე ლინგვისტური პროგრამებით: Praat-ი,
Ellan-ი ToolBox-ი;
ძველი ქართული ენის ერთ-ერთი მორფოლოგიური კატეგორიის კომპიუტერულ მოდელს;
„ჯეოლაბთან“ თანამშრომლობით შექმნილ ფონტს – „მზექალა შანიძე“;
მზექალა შანიძის სამეცნიერო სტატიების კვლევით პერსპექტივას ილიას სახელმწიფო უნივერსიტეტის ტექსტურ კორპუსებზე დაყრდნობით.

ღონისძიების დასასრულს ქალბატონ მზექალა შანიძეს მიენიჭება ილიას სახელმწიფო უნივერსიტეტის საპატიო დოქტორის წოდება.
დრო: 20 იანვარი, 18:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი

ლიბერალიზმის სასწავლო ცენტრი - ირაკლი ყიფიანის საჯარო ლექცია: „ქართული ეკონომიკის გამოწვევები“
2017-01-18 19:00
18 იანვარს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ეკონომისტი ირაკლი ყიფიანი წაიკითხავს საჯარო ლექციას: „ქართული ეკონომიკის გამოწვევები“.
მომხსენებელი განიხილავს შემდეგ თემებს: რა პრობლემებისა და გამოწვევების წინაშე დგას საქართველოში ეკონომიკა, რა არის ამ პრობლემების საფუძველი და როგორ შეიძლება გადაიჭრას ისინი როგორც მოკლევადიან, ისე გრძელვადიან პერსპექტივაში. რა როლი აქვს მოქალაქეებს პრობლემების წარმოშობაში ან მათ გადაწყვეტაში.
დრო: 18 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ირაკლი ყიფიანის საჯარო ლექცია: „ქართული ეკონომიკის გამოწვევები“
2017-01-18 19:00
18 იანვარს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ეკონომისტი ირაკლიყიფიანი წაიკითხავს საჯარო ლექციას: „ქართული ეკონომიკის გამოწვევები“.
მომხსენებელი განიხილავს შემდეგ თემებს: რა პრობლემებისა და გამოწვევების წინაშე დგას საქართველოში ეკონომიკა, რა არის ამ პრობლემების საფუძველი და როგორ შეიძლება გადაიჭრას ისინი როგორც მოკლევადიან, ისე გრძელვადიან პერსპექტივაში. რა როლი აქვს მოქალაქეებს პრობლემების წარმოშობაში ან მათ გადაწყვეტაში.
დრო: 18 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტში საქართველოში პირველი გაფართოებული ვიზუალიზაციის და ვირტუალური რეალობის ლაბორატორია გაიხსნება
2017-01-16 16:00
16 იანვარს, 16:00 საათზე, ილიას სახელმწიფო უნივერსიტეტში, კომპანია „კრედოს“ ფინანსური მხარდაჭერით, ილიაუნის ბავშვის განვითარების ინსტიტუტის ბაზაზე, საქართველოში პირველი გაფართოებული ვიზუალიზაციის და ვირტუალური რეალობის ლაბორატორია (VRLab Iliauni) გაიხსნება.
ლაბორატორიას ილიას სახელმწიფო უნივერსიტეტის ბავშვის განვითარების ინსტიტუტი განსაკუთრებული საჭიროებების მქონე ბავშვებთან მუშაობის პროცესში გამოიყენებს.
გარდა ამისა, VRLab Iliauni დაეხმარება სტუდენტებსა და აკადემიურ პერსონალს როგორც სასწავლო, ისე კვლევით პროცესში, კერძოდ:

სიმულაციების შექმნასა და მოდელირებაში;
კვლევისა და სწავლების ვიზუალიზაციაში;
მოწინავე პროგრამულ აპლიკაციებსა და მონაცემთა ვიზუალიზაციის ტექნიკებში ვარჯიშში.

ლაბორატორია ხელოვნების, მეცნიერებისა და ინჟინერიის მიმართულების მკვლევრებს კვლევის სიმულაციის, მოდელირებისა და ვიზუალიზაციის შესაძლებლობას მისცემს, რათა მონაცემები დიდი მასშტაბისა და მაღალი რეზოლუციის ვიზუალიზაციის მქონე ეკრანებზე და გამოსახულებით „დივაისებზე“ გადაიტანონ.
ვირტუალური/გაფართოებული რეალობის მოწყობილობები, პოზიციური მოძიების კამერები და სენსორები, თავზე დასამაგრებელი მონიტორები (მაგ.: ოკულუსი) – ლაბორატორიის აღჭურვილობა იძლევა შესაძლებლობას, შეგრძნებების დონეზე მოდელირებული რეალობის ნაწილი გახდე, მაგალითად: იმოგზაურო მსოფლიოს ნებისმიერ ქვეყანაში; კლავიატურისა და მაუსის გარეშე, საკუთარი ხელების მოძრაობით, ვირტუალურად დააპროექტო შენობები, გააუმჯობესო ტურიზმის მარკეტინგი, შექმნა უფრო ეფექტური განათლების მოდულები; ყოველგვარი დანახარჯის გარეშე შექმნა და სასურველი შედეგის მიღებამდე ცვალო საკუთარი იდეების პროტოტიპები.
დრო: 16 იანვარი, 16:00 საათი
ადგილმდებარეობა: ილიას სახელმწიფო უნივერსიტეტი, C კორპუსი, I სართული (შემოსასვლელი ფალიაშვილის ქუჩიდან), ბავშვის განვითარების ინსტიტუტი
დასწრება თავისუფალია.

საჯარო ლექცია თემაზე: „ტკივილის ნეიროფიზიოლოგია“
2017-01-14 16:00
14 იანვარს, შაბათს, 16:00 საათზე, ილიას სახელმწიფო უნივერსიტეტის E207 აუდიტორიაში ჩატარდება საჯარო ლექცია თემაზე: „ტკივილის ნეიროფიზიოლოგია“. ლექციას გაუძღვებიან ილიას სახელმწიფო უნივერსიტეტის ასოცირებული პროფესორი, მალხაზ მაყაშვილი და ილიაუნის მაგისტრანტი, თეო გუბიანური.
დრო: 14 იანვარი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ზურა აბაშიძის „როგორ მოვკლათ ბილი ელიოტი“ - სადებიუტო პროზაული კრებულის პრეზენტაცია ილიაუნის ლიტერატურულ კლუბში
2016-12-29 19:00
29 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გამომცემლობა „წიგნები ბათუმში“ და ილიაუნის ლიტერატურული კლუბი გიწვევთ ზურა აბაშიძის მოთხრობების სადებიუტო კრებულის პრეზენტაციაზე.
კრებულში, სახელწოდებით – „როგორ მოვკლათ ბილი ელიოტი“, უამრავ დასამახსოვრებელ, ცოცხალ პერსონაჟს შორის, შეხვდებით სახლიდან წასულ მამას; სასწაულმოქმედ ტყუპებს – იზას და აზას; დაბერებულ შუაღამის გოგოებს, რომლებიც კვლავაც ბედნიერებას ეძებენ და გამუდმებით უცრუვდებათ იმედი; ნანუცას, რომელმაც „დებილებისა და ავანტყოფებისთვის“ სკოლა გახსნა; კოჭლსა და ელამ ანრის, რომელსაც, სინამდვილეში, იესო ჰქვია; ლამაზ მარუსას, რომელიც ეზოში ფეხბურთს თამაშობდა და ერთ დღეს გათხოვდა; აბაზანაში გამოკეტილ მძიმე ავადმყოფ ბილი ელიოტს… ამდენი ადამიანი, მეზობელი, მეგობარი, ნათესავი, ცხოველი, ამდენი სევდიანი, ცრემლიანი და სასაცილო ისტორია თავისებურად ჯადოსნურია – თითქოს ყოველ მათგანს, ყველა ადამიანსა თუ ამბავს ხედავ და ხვდები, რომ რაღაც ასეთი შენც დაგმართვია ან ოდესმე აუცილებლად დაგემართება.
კრებულს ავტორი, ზურა აბაშიძე, წარადგენს; მოდერატორი – მაშო სამადაშვილი.
დრო: 29 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ლიდერთა განვითარების აკადემიის პროგრამა
2016-12-28 19:00
ეკონომიკური პოლიტიკის კვლევის ცენტრი (EPRC), სტენფორდის უნივერსიტეტის დემოკრატიის, განვითარების და კანონის უზენაესობის ცენტრთან ერთად, ილიას სახელმწიფო უნივერსიტეტის მხარდაჭერით, აცხადებს მიღებას ერთობლივ პროგრამაზე – ლიდერთა განვითარების აკადემია Leadership Academy for Development – LAD.
ლიდერთა განვითარების სალექციო კურსს საქართველოში უხელმძღვანელებს სტენფორდის უნივერსიტეტის პროფესორი, ბ-ნი ფრენსის ფუკუიამა. პროგრამა გულისხმობს საჯარო, სამოქალაქო და ბიზნესსექტორის ორგანიზაციების მაღალი რანგის წარმომადგენელთა გადამზადებას.
კურსის მონაწილეები შეირჩევიან საქართველოდან და მსოფლიოს სხვადასხვა განვითარებადი ქვეყნიდან. პროგრამის ფარგლებში, მონაწილეებს საშუალება ექნებათ, დაეუფლონ ლიდერობის, ცვლილებების და რეფორმების იმ უმნიშვნელოვანეს უნარ-ჩვევებს, რაც საჭიროა სხვადასხვა ინსტიტუტის ეფექტურობის ასამაღლებლად, საჯარო სექტორში მნიშვნელოვანი რეფორმების დასაგეგმად/გასატარებლად და საჯარო და ბიზნესსექტორს შორის ურთიერთობების გასაძლიერებლად.
ლიდერთა განვითარების აკადემიის 5-დღიანი ინტენსიური სასწავლო კურსის მონაწილეები საჯარო, კერძო და არასამთავრობო ორგანიზაციებიდან მსოფლიოში აღიარებული მეცნიერ-პროფესორებისგან მიიღებენ ორგანიზაციული მართვის სხვადასხვა დონეზე ეფექტური რეფორმებისა და ცვლილებების საუკეთესო გამოცდილებას. სპეციალურად აღნიშნული კურსისთვის, ეკონომიკური პოლიტიკის კვლევის ცენტრმა, სტენფორდის უნივერსიტეტის დემოკრატიის, განვითარების და კანონის უზენაესობის ცენტრთან ერთად, დაამუშავა რამდენიმე სასწავლო ქეისი, რომელთა დახმარებითაც მონაწილეები, რეალურ გამოცდილებაზე დაყრდნობით, გააანალიზებენ გატარებული რეფორმებისა და გაკეთებული არჩევანის შედეგებს; განიხილავენ კონკრეტული მაგალითების ეფექტურობას და, მიღებულ ინფორმაციაზე დაყრდნობით, გააკეთებენ შესაბამის დასკვნებს.
ლიდერთა განვითარების აკადემია გაიმართება თბილისში 2017 წლის მარტის პირველ კვირას. ლიდერთა განვითარების აკადემიის მონაწილეთა შესარჩევი განაცხადების გამოგზავნის ბოლო ვადაა 2017 წლის 16 იანვარი, 18:00 საათი.
პროგრამის და განაცხადების გამოგზავნის დეტალური ინსტრუქციის შესახებ, გთხოვთ, იხილოთ განცხადების ინგლისური ვერსია და თანდართული დოკუმენტები.
დამატებითი კითხვების შემთხვევაში, გთხოვთ, დაგვიკავშირდეთ შემდეგ ელექტრონულ მისამართზე: ladgeorgia@eprc.ge

ილიაუნის ლიტერატურულ კლუბში: ჯეიმზ ჯოისის პირველი რომანის 100 წლის იუბილე
2016-12-28 19:00
28 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ წიგნის იუბილეზე.
2016 წლის 28 დეკემბერს ასი წელი სრულდება ჯეიმზ ჯოისის პირველი რომანის – „ხელოვანის პორტრეტი ახალგაზრდობისას“ – გამოცემიდან.
წიგნის შესახებ ისაუბრებენ: წიგნის მთარგმნელი, გია ბერაძე, ილიას სახელმწიფო უნივერსიტეტის პროფესორი, პაატა ჩხეიძე და მოწვეული ლექტორები – ნოდარ გოცირიძე და დავით ტარიელაშვილი.
წიგნის შესახებ
ჯეიმზ ჯოისის ნახევრად ავტობიოგრაფიულ რომანში „ხელოვანის პორტრეტი ახალგაზრდობისას“ პირველად ჩნდება მსოფლიო ლიტერატურის ერთ-ერთი ყველაზე ცნობილი და მნიშვნელოვანი პერსონაჟი, სტივენ დედალოსი. ჯეიმზ ჯოისის მსგავსად, სტივენ დედალოსსაც უამრავი წინაღობის გადალახვა უწევს, იქნება ეს რელიგიური დოგმები, ადგილობრივი საგანმანათლებლო სისტემა თუ, ზოგადად, ირლანდიური საზოგადოების მარწუხები, რომლებიც ყოველმხრივ ცდილობენ, ჩაკლან მეამბოხე ახალგაზრდის თავისუფალი აზროვნება და ხელოვნებისადმი სწრაფვა. წიგნი, რომელიც საბავშვო, სახალისო ლექსით იწყება, ესთეტიკის ურთულეს კანონებზე მსჯელობით სრულდება და ე.წ. „აღზრდის რომანის“ ვიქტორიანულ კანონებს სრულიად ახლებურად წარმოაჩენს. „ხელოვანის პორტრეტი ახალგაზრდობისას“ და მოთხრობების კრებული „დუბლინელები“ სწორედ ის წიგნებია, რომლებშიც ნათლად გამოიკვეთა ჯეიმზ ჯოისის ის სამწერლო შესაძლებლობები, რომელთა წყალობითაც, საბოლოოდ, მეოცე საუკუნის ალბათ მთავარი რომანი, „ულისე“, შეიქმნა.
დრო: 28 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პოეზია და მუსიკა რატი ამაღლობელის „სიტყვის სახელოსნოში“
2016-12-27 19:00
27 დეკემბერს, სამშაბათს, 19:00 საათზე, რატი ამაღლობელის „სიტყვის სახელოსნო“ პოეზიისა და ელექტრონული მუსიკის საღამოზე გიწვევთ. პროექტი „პოეზია და რეციტაცია“ გოგი ძოძუაშვილის მუსიკისა და რატი ამაღლობელის პოეტური ტექსტების სინთეზს წარმოადგენს.
დრო: 27 დეკემბერი, 19:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

„კოსმოსური მაგნიტური ველების წარმოშობა, ევოლუცია და დაკვირვებითი მინიშნებები“ - პროექტის შედეგების პრეზენტაცია
2016-12-27 16:00
27 დეკემბერს, სამშაბათს, 16:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროექტის – „კოსმოსური მაგნიტური ველების წარმოშობა, ევოლუცია და დაკვირვებითი მინიშნებები“ (2016 წ.) – შედეგების პრეზენტაცია.
პრეზენტაციას გაუძღვება ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის პროფესორი, თინათინ კახნიაშვილი.
მის საანგარიშო მოხსენებაში მოკლედ იქნება განხილული ზემოხსენებული პროექტის ფარგლებში მიღებული შედეგები, კერძოდ:

შესწავლილ იქნა ინფლაციის დროს გენერირებული მაგნიტური ველების ევოლუცია სამყაროს გაფართოების მსვლელობაში; დადგენილ იქნა მაგნიტო-ჰიდროდინამიკური ტურბულენტობის დაშლის ძირითადი კანონზომიერებები (Kahniashvili, Brandenburg, Durrer, Tevzadze, and Yin, PRD submitted, under consideration);
შესწავლილ იქნა კოში-შვარცის უტოლობა კოსმოლოგიურ მაგნიტურ ველებთან მიმართებაში (Yin, Kahniashvili, Brandenburg, Fluid Dyn. submitted);
შესწავლილ იქნა ელექტროფაზური გადასვლის დროს სპირალური მაგნიტური ველების წარმოშობის შესაძლებლობა და ნაჩვენები იქნა ასეთი ველების მიერ გალაქტიკური და გროვების მაგნიტური ველების ახსნის შესაძლებლობა (Kahniashvili, Brandenburg, Tevzadze, Phys. Scripta 2016, Kahniashvili, Brandenburg, Tevzadze, Vachaspati, 2016 in preparation);
რიცხვითი მოდელირებით გამოყოფილ და შესწავლილ იქნა ჰიდრო- და მაგნიტო-ჰიდროდინამიკური ტურბულენტობის ძირითადი კლასები. დადგენილ იქნა ტურბულენტობის ევოლუციის კანონზიმიერებები (Brandenburg & Kahniashvili, Phys. Rev. Lett, accepted, published Jan. 11 2017).

დრო: 27 დეკემბერი, 16:00 საათი
ადგილმდებარეობა: G106 აუდიტორია, (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

პასკალის პრემიის ლაურეატების დაჯილდოება
2016-12-27 13:00
27 დეკემბერს, სამშაბათს, 13:00 საათზე, ილიას სახელმწიფო უნივერსიტეტის E 207 აუდიტორიაში გაიმართება პასკალის პრემიის 2016 წლის გამარჯვებულთა დაჯილდოების ცერემონიალი.
პასკალის პრემიის 2016 წლის ლაურეატები არიან: შალვა ბარჯაძე, გიორგი ჩალაძე, დავით ქურიძე და ლაშა სუხიშვილი.
შალვა ბარჯაძე – დოქტორი, ილიას სახელმწიფო უნივერსიტეტის ზოოლოგიის ინსტიტუტი

სტატია 1: „ახალი დიაგნოზი PlutomurusYosii (Collembola, Tomoceridae)-ის სახეობებისათვის ორი ახალი სახეობის აღწერით საქართველოს მღვიმეებიდან“ / NEW DIAGNOSIS FOR SPECIES OF PLUTOMURUSYOSII (COLLEMBOLA, TOMOCERIDAE), WITH DESCRIPTIONS OF TWO NEW SPECIES FROM GEORGIAN CAVES
გამოქვეყნდა: 2016 წელს სამეცნიერო ჟურნალში Zootaxa 4126 (1): 077-096.

სტატია 2: „Aphis Linnaeus (Hemiptera, Aphididae)-ის ახალი სახეობა მცხოვრები Teucriumpolium L. (Lamiaceae)-ზე“ / A new species of Aphis Linnaeus (Hemiptera, Aphididae) living on Teucrium polium L. (Lamiaceae)
გამოქვეყნდა: 2015 წელს სამეცნიერო ჟურნალში Zootaxa 4057 (2): 248-256

გიორგი ჩალაძე – ილიას სახელმწიფო უნივერსიტეტის სიცოცხლის შემსწავლელ მეცნიერებათა დოქტორი

სტატია: „ჰომოსექსუალობის სტაბილურობა კაცებში შესაძლოა აიხსნას ჰეტეროსექსუალი მატარებლებით: X-შეჭიდული დამემკვიდრების, ინდივიდებზე დაფუძნებული სიმულაცია“ / HETEROSEXUAL MALE CARRIERS COULD EXPLAIN PERSISTENCE OF HOMOSEXUALITY IN MEN: INDIVIDUAL-BASED SIMULATIONS OF AN X-LINKED INHERITANCE MODEL
გამოქვეყნდა: 2016 წელს სამეცნიერო ჟურნალში Archives Of Sexual Behavior, 45(7), 1705-1711. doi:10.1007/s10508-0160742-2

დავით ქურიძე – ილიას სახელმწიფო უნივერსიტეტის დოქტორი

სტატია 1: „წყალბადის (Hα) ხაზის პროფილის ასიმეტრიები და ანთებული ქრომოსფეროს სიჩქარეები“ / Hα LINE PROFILE ASYMMETRIES AND THE CHROMOSPHERIC FLARE VELOCITY FIELD
გამოქვეყნდა: 2015 წელს Astrophisical Journal-ში

სტატია 2: „კელვინ-ჰელმჰოლცის არამდგრადობები მზის ქრომოსფერულ დინებებში: თეორია და დაკვირვებები“/ KELVIN-HELMOLTZ INSTABILITY IN SOLAR CHROMOSPHERIC JETS: THEORY AND OBSERVATION
გამოქვეყნდა: 2016 წელს Astrophisical Journal-ში

ლაშა სუხიშვილი – ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტის მკვლევარი, გეოგრაფიის დეპარტამენტის უფროსი

სტატია: „შეცოცებათა სისტემის ტექტონიკით და სედიმენტაციური პროცესებით გამოწვეული მდინარე მტკვრის გვიან პლეისტოცენური მიგრაციები“ / LATE PLEISTOCENE RIVER MIGRATIONS IN RESPONSE TO THRUST BELT ADVANCE AND SEDIMENT-FLUX STEERING – THE KURA RIVER (SOUTHERN CAUCASUS)
გამოქვეყნდა: 2016 წელს სამეცნიერო ჟურნალში Geomorphology N266. pp. 53-65

პასკალის პრემიის შესახებ
ახალგაზრდა მეცნიერთა კვლევის პროცესში ჩართულობის ხელშეწყობის მიზნით, ილიას სახელმწიფო უნივერსიტეტის რექტორის, გიგა ზედანიას, ინიციატივით, 2014 წელს დაწესდა პასკალის პრემია – ფულადი ჯილდო, რომლის ოდენობა 3 000 ლარია.
პრემია გადაეცემა ილას სახელმწიფო უნივერსიტეტთან აფილირებულ ახალგაზრდა მეცნიერებს მნიშვნელოვანი საერთაშორისო პუბლიკაციისთვის, რომელსაც აქვს სტატიის სახე. ჯილდო ერთ კანდიდატზე გაიცემა წელიწადში მაქსიმუმ სამ სტატიაზე. პრემიის მიმღებთა რიცხვი შეზღუდული არ არის.
პროექტის პარტნიორია „ბაზისბანკი“.
პასკალის პრემიის შესახებ დამატებით იხილეთ აქ.
2016 წლის გამარჯვებულთა შესახებ დამატებით იხილეთ აქ.
დაჯილდოების დრო: 27 დეკემბერი, 13:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

ასოცირებული პროფესორის, გიორგი ბეგაძის, საჯარო ლექცია: „საქართველოს ეროვნული ტურიზმის პოლიტიკა და განვითარების სტრატეგია“
2016-12-26 18:00
26 დეკემბერს, 18:00 საათზე, ილიას სახელმწიფო უნივერსიტეტის G106 აუდიტორიაში ილიაუნის ბიზნესის სკოლის ასოცირებული პროფესორი, გიორგი ბეგაძე, წაიკითხავს საჯარო ლექციას თემაზე: „საქართველოს ეროვნული ტურიზმის პოლიტიკა და განვითარების სტრატეგია“.
მომხსენებელი ისაუბრებს ტურიზმის პოლიტიკის დინამიკაზე უკანასკნელი ათწლეულის განმავლობაში, სახელმწიფოს მიერ ამ მიმართულებით დასახულ პრიორიტეტებსა და იმ შესაძლებლობებზე, რასაც ეს სფერო მოიცავს.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 26 დეკემბერი, 18:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია

სამეცნიერო კრებულების პრეზენტაცია
2016-12-26 18:00
26 დეკემბერს, ორშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში, ღონისძიებების – ილიაუნი 10 წლისაა – ფარგლებში, გაიმართება ილიაუნის მეცნიერებათა და ხელოვნების ფაკულტეტის პროფესორებისა და დოქტორანტების სამეცნიერო პუბლიკაციების ამსახველი სამი კრებულის პრეზენტაცია:
1. საერთაშორისო სამეცნიერო კონფერენციის « L’Europe et le Caucase. Les relations interrégionales et la question de l’identité » („ევროპა და კავკასია. რეგიონთაშორისი ურთიერთობები და იდენტობის საკითხი“) მოხსენებების კრებული (ფრანგულ ენაზე), ილიას სახელმწიფო უნივერსიტეტის გამომცემლობა, 2012 წელი.
2. „L’Arménie et la Géorgie en dialogue avec l’Europe. Du Moyen Âge à nos jours“ („სომხეთი და საქართველო ევროპასთან დიალოგში. შუა საუკუნეებიდან დღემდე“), გამომცემლობა GUETHNER, პარიზი, 2016.
ეს ორი კრებული ასახავს სამი ქვეყნის – საქართველოს, საფრანგეთისა და სომხეთის – მეცნიერთა კვლევებს კავკასიასა და ევროპას შორის ურთიერთობების საკითხებზე იდენტობის ჭრილში. კვლევების შედეგები წარმოდგენილ იქნა აღნიშნულ თემაზე ჩატარებულ სამ ერთობლივ კონფერენციაზე (2011 წელს ილიას სახელმწიფო უნივერსიტეტში, 2012 წელს პოლ ვალერის უნივერსიტეტში მონპელიე 3 და 2014 წელს ერევნის სახელმწიფო უნივერსიტეტში).
3. ფრანკოფონიული რეგიონალური სადოქტორო კოლეჯის საერთაშორისო სამეცნიერო ჟურნალი „Études interdisciplinaires en Sciences humaines“ („ინტერდისციპლინარული კვლევები ჰუმანიტარულ მეცნირებებში“).
ჟურნალი ყოველწლიურია და 2013 წლიდან გამოსცემს ილიას სახელმწიფო უნივერსიტეტის გამოცემლობა. გამოცემულია 3 ნომერი. პირველი ორი ნომერი – ფრანგულ ენაზე, მესამე – ოთხ რომანულ (ფრანგულ, ესპანურ, იტალიურ და რუმინულ) ენაზე. მასში ქვეყნდება ცენტრალური და აღმოსავლეთ ევროპის უნივერსიტეტების პროფესორებისა და დოქტორანტების სტატიები.
ჟურნალი დაარსებულია 2012 წელს ილიას სახელმწიფო უნივერსიტეტში შექმნილი „ცენტრალური და აღმოსავლეთ ევროპის უნივერსიტეტების ფრანკოფონული რეგიონალური სადოქტორო კოლეჯის ჰუმანიტარულ მეცნიერებებში“ (CODFREURCOR) საქმიანობის ფარგლებში და ასახავს იმ საერთაშორისო სამეცნიერო კონფერენციების მასალებს, რომლებიც ყოველწლიურად ტარდება სადოქტორო კოლეჯის წევრ უნივერსიტეტებში. დღემდე ჩატარებულია 4 კონფერენცია: 2 – კიშინიოვში, მოლდოვას სახელმწიფო უნივერსიტეტში (2013, 2016 წწ.), 2 – ილიას სახელმწიფო უნივერსიტეტში (2014, 2015 წწ). ამჟამად გამოსაცემად მზადდება ჟურნალის მეოთხე ნომერი, რომელიც დაიბეჭდება 2017 წლის ზაფხულში.
ჟურნალი აქვეყნებს სადოქტორო კოლეჯის არაწევრი დასავლეთ ევროპის და მსოფლიოს სხვა ქვეყნების უნივერსიტეტების პროფესორების სტატიებსაც (სადოქტორო კოლეჯის საქმიანობის შესახებ იხ. ბმული: http://codfreurcor.iliauni.edu.ge)
პრეზენტაციის მოდერატორია მზაღო დოხტურიშვილი – მეცნიერებათა და ხელოვნების ფაკულტეტის პროფესორი, პირველი და მეორე კრებულის თანარედაქტორი და მესამე კრებულის რედაქტორი.
პრეზენტაციის დრო: 26 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ანიტა რაჭველიშვილის მასტერკლასი ილიაუნიში
2016-12-26 18:00
26 დეკემბერს, ორშაბათს, 18:00 საათზე, ილიაუნის თეატრის ფოიეში ჩატარდება ცნობილი ქართველი საოპერო მომღერლის, ანიტა რაჭველიშვილის, მასტერკლასი, რომელშიც მონაწილეობას მიიღებენ ახალგაზრდა შემსრულებლები:

გაგა გულიაშვილი (ილიაუნის სტუდენტი);
ნინო ჯაჭვაძე (სოპრანო);
ირინა შერაზადიშვილი (სოპრანო);
ნუცა ზაქაიძე (მეცო-სოპრანო).

საქართველოს პრეზიდენტისა და პაატა ბურჭულაძის პრემიების მფლობელი, ანიტა რაჭველიშვილი, დღეს მსოფლიოს უდიდეს საოპერო სცენებზე მღერის, რომელთა შორისაა: მილანის ლა-სკალა, ნიუ-იორკის მეტროპოლიტენ ოპერა, ბერლინის დოიჩე ოპერა, ბავარიის სახელმწიფო ოპერა, ნიდერლანდების კონცერტგებოუ, სიეტლის, სან-ფრანცისკოს, მიჩიგანის საოპეროთეატრები, კანადის საოპერო თეატრი და ა.შ. მის რეპერტუარში მრავალი წამყვანი როლია: ბიზეს კარმენი, ვერდის ამნერისი, სენ-სანსის დალილა, მასნეს დულსინეა, რიმსკი-კორსაკოვისლიუბაშა და სხვ.
დრო: 26 დეკემბერი, 18:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

გიორგი ნონიაშვილის საჯარო ლექცია: „დისკრიმინაცია - ძალაუფლების იარაღი“
2016-12-23 19:00
23 დეკემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, კონსტიტუციონალისტი გიორგი ნონიაშვილი წაიკითხავს საჯარო ლექციას: „დისკრიმინაცია – ძალაუფლების იარაღი“.
პოლიტიკური ელიტის ნაწილი ადამიანის უფლებების შეზღუდვაზე საუბარს პოლიტიკური კაპიტალის დასაგროვებლად იყენებს. ელექტორატის მოზიდვა ხშირად უმცირესობების ჩაგვრით და სახლში გამოკეტვის დაპირებით ხდება. მიუხედავად იმისა, რომ სახელმწიფო საკანონმდებლო დონეზე შეთანხმებულია ადამიანის უფლებების თანასწორ დაცვაზე, დემოკრატიის მიერ მონიჭებული იარაღით, უმრავლესობის ნება შესაძლოა უმცირესობის ინტერესების საწინააღმდეგოდ იყოს გამოყენებული. ლექცია შეეხება თანასწორ პირთა მიმართ არათანასწორი მოპყრობის (და პირიქით) ზოგად პრობლემატიკას და პოსტსაბჭოთა სივრცის ქართულ კონტექსტს.
დრო: 23 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.
